b'\n_START_ARTICLE_\nB\xc3\xb6rje Larsson\n_START_PARAGRAPH_\nB\xc3\xb6rje Hjalmar Larsson (16. helmikuuta 1910 \xe2\x80\x93 19. tammikuuta 1982) oli ruotsalainen elokuvaohjaaja, k\xc3\xa4sikirjoittaja ja laulujen sanoittaja. H\xc3\xa4net tunnetaan eritoten useista 1940-luvun komediaelokuvistaan, joissa n\xc3\xa4kyy taitava juonenkehittely ja kehittynyt komiikan taju.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLarsson laati ensimm\xc3\xa4isen elokuvak\xc3\xa4sikirjoituksensa 23-vuotiaana. Tuottelias elokuvamies teki k\xc3\xa4sikirjoituksia my\xc3\xb6s elokuviin joita ei itse ohjannut. 1940-luvulla Larsson ohjasi lukuisia musiikkipitoisia komediaelokuvia, ja ne saivat enimm\xc3\xa4kseen suopeaa kritiikki\xc3\xa4. Linjasta poikkesi kolmiodraama Narkos (1944)._NEWLINE_1950-luvulla Larsson ohjasi tummas\xc3\xa4vyisempi\xc3\xa4 elokuvia. Taxi n:o 13 (1954) edusti ohjaajalleen ep\xc3\xa4tyypillist\xc3\xa4 yhteiskuntarealistista elokuvaa. Vuonna 1957 Larsson palasi komedian pariin elokuvalla Ken leikkiin ryhtyy... ja sai hyv\xc3\xa4t arvostelut. H\xc3\xa4nen kolmea \xc3\x85sa-Nisse-filmatisointiaan on sit\xc3\xa4 vastoin luonnehdittu taiteelliseksi alam\xc3\xa4eksi. Larssonin viimeinen ohjausty\xc3\xb6 Salta gubbar och sextanter (1965) on komedia._NEWLINE_B\xc3\xb6rje Larsson avioitui vuonna 1936 kirjailija Linda Larssonin kanssa.'